标题：江楼望乡寄内
作品原文
独上江楼望故乡，
泪襟霜笛共凄凉。
云生陇首秋虽早，
月在天心夜已长。
魂梦只能随蛱蝶，
烟波无计学鸳鸯。
蜀笺都有三千幅，
总写离情寄孟光。
作者简介
刘兼，长安人。官荣州刺史。诗一卷（胡震亨云：云间朱氏得宋刻《唐百家诗》，兼集中有《长春节》诗，为宋太祖诞节，其人盖五代人而入宋者）。
代表作品
长春节
圣朝佳节遇长春，跪捧金炉祝又焚。
宝藏发来天地秀，兵戈销后帝皇尊。
太平基址千年永，混一车书万古存。
更有馨香满芳槛，和风迟日在兰荪。
晨鸡
朱冠金距彩毛身，昧爽高声已报晨。
作瑞莫惭先贡楚，擅场须信独推秦。
淮南也伴升仙犬，函谷曾容借晓人。
此日卑栖随饮啄，宰君驱我亦相驯。
酬勾评事
闲庭欹枕正悲秋，忽觉新编涴远愁。
才薄只愁安雁户，年高空忆复渔舟。
鹭翘皓雪临汀岸，莲袅红香匝郡楼。
对景却惭无藻思，南金荆玉卒难酬。
初至郡界
嘉陵江畔接荣川，两畔旌旗下濑船。
郡印已分炎瘴地，朝衣犹惹御炉烟。
莲塘小饮香随艇，月榭高吟水压天。
锦字莫嫌归路远，华夷一统太平年。
春霁
春霁江山似画图，醉垂鞭袂出康衢。
猖狂乱打貔貅鼓，稽懒慵修鸳鹭书。
老色渐来欺鬓发，闲情将欲傲簪裾。
苔钱遍地知多少，买得花枝不落无。
春晚闲望
东风满地是梨花，只把琴心殢酒家。
立处晚楼横短笛，望中春草接平沙。
雁行断续晴在远，燕翼参差翠幕斜。
归计未成头欲白，钓舟烟浪思无涯。
春晚寓怀
一承兑泽莅方州，八度春光照郡楼。
好景几时官吏醉，名山时领管弦游。
空花任尔频侵眼，老雪从他渐满头。
归去杜陵池阁在，只能欢笑不能愁。
春夕遗怀
穷通分定莫凄凉，且放欢情入醉乡。
范蠡扁舟终去相，冯唐半世只为郎。
风飘玉笛梅初落，酒泛金樽月未央。
休把虚名挠怀抱，九原丘垅尽侯王。
春夕寓兴
忘忧何必在庭萱，是事悠悠竟可宽。
酒病未能辞锦里，春狂又拟入桃源。
风吹杨柳丝千缕，月照梨花雪万团。
闲泥金徽度芳夕，幽泉石上自潺湲。
春宵
春云春日共朦胧，满院梨花半夜风。
宿酒未醒珠箔卷，艳歌初阕玉楼空。
五湖范蠡才堪重，六印苏秦道不同。
再取素琴聊假寐，南柯灵梦莫相通。
春宴河亭
柳摆轻丝拂嫩黄，槛前流水满池塘。
一筵金翠临芳岸，四面烟花出粉墙。
舞袖逐风翻绣浪，歌尘随燕下雕梁。
蛮笺象管休凝思，且放春心入醉乡。
春燕
多时窗外语呢喃，只要佳人卷绣帘。
大厦已成须庆贺，高门频入莫憎嫌。
花间舞蝶和香趁，江畔春泥带雨衔。
栖息数年情已厚，营巢争肯傍他帘。
春夜
薄薄春云笼皓月，杏花满地堆香雪。
醉垂罗袂倚朱栏，小数玉仙歌未阕。
春游
摇摇离绪不能持，满郡花开酒熟时。
羞听黄莺求善友，强随绿柳展愁眉。
隔云故国山千叠，傍水芳林锦万枝。
圣主未容归北阙，且将勤俭抚南夷。
春游
柳成金穗草如茵，载酒寻花共赏春。
先入醉乡君莫问，十年风景在三秦。
春怨
绣林红岸落花钿，故去新来感自然。
绝塞杪春悲汉月，长林深夜泣缃弦。
绵书雁断应难寄，菱镜鸾孤貌可怜。
独倚画屏人不会，梦魂才别戍楼边。
春昼醉眠
朱栏芳草绿纤纤，欹枕高堂卷昼帘。
处处落花春寂寂，时时中酒病厌厌。
塞鸿信断虽堪讶，梁燕词多且莫嫌。
自有卷书销永日，霜华未用鬓边添。
从弟舍人惠茶
曾求芳茗贡芜词，果沐颁沾味甚奇。
龟背起纹轻炙处，云头翻液乍烹时。
老丞倦闷偏宜矣，旧客过从别有之。
珍重宗亲相寄惠，水亭山阁自携持。
到郡后寄西川从弟舍人右司阎郎中齐殿院
蜀路新修尽坦平，交亲深幸再逢迎。
正当返袂思乡国，却似归家见弟兄。
沾泽只惭尧綍重，泝流还喜范舟轻。
欲将感恋裁书旨，多少鱼笺写得成。
登郡楼书怀三首
烟雨楼台惭晦冥，锦江澄碧浪花平。
卞和未雪荆山耻，庄舄空伤越国情。
天际寂寥无雁下，云端依约有僧行。
登高欲继离骚咏，魂断愁深写不成。
登郡楼书怀三首
边郡荒凉悲且歌，故园迢递隔烟波。
琴声背俗终如是，剑气冲星又若何。
朝客渐通书信少，钓舟频引梦魂多。
北山更有移文者，白首无尘归去么。
登郡楼书怀三首
莫嗔阮氏哭途穷，万代深沉恨亦同。
瑞玉岂知将抵鹊，铅刀何事却屠龙。
九夷欲适嗟吾道，五柳终归效古风。
独倚郡楼无限意，满江烟雨正冥蒙。
登郡楼书事
偶奉纶书莅旭川，郡楼嘉致尽依然。
松欹鸟道云藏寺，月满渔舟水浸天。
望帝古祠花簇簇，锦城归路草芊芊。
有时倚槛垂双袂，故国风光似眼前。
登楼寓望
凭高多是偶汍澜，红叶何堪照病颜。
万叠云山供远恨，一轩风物送秋寒。
背琴鹤客归松径，横笛牛童卧蓼滩。
独倚郡楼无限意，夕阳西迈水东边。
对镜
青镜重磨照白须，白须闲捻意何如。
故园迢递千山外，荒郡淹留四载余。
风送竹声侵枕簟，月移花影过庭除。
秋霜满领难消释，莫读离骚失意书。
对雨
幽庭凝碧亦涟漪，帘霤声繁聒梦归。
半岫金鸟才委照，一川石燕又交飞。
濯枝霡霂梅花吐，吹渚飘颻暑气微。
因忆故团闲钓处，苍苔斑驳满渔矶。
芳春
微雨微风隔昼帘，金炉檀炷冷慵添。
桃花满地春牢落，柳絮成堆雪弃嫌。
宝瑟不能邀卓氏，采毫何必梦江淹。
宦情归兴休相挠，隼旆渔舟总未厌。
访饮妓不遇招酒徒不至
小桥流水接平沙，何处行云不在家。
毕卓未来轻竹叶，刘晨重到殢桃花。
琴樽冷落春将尽，帏幌萧条日又斜。
回首却寻芳草路，金鞭拂柳思无涯。
贵游
绣衣公子宴池塘，淑景融融万卉芳。
珠翠照天春未老，管弦临水日初长。
风飘柳线金成穗，雨洗梨花玉有香。
醉后不能离绮席，拟凭青帝系斜阳。
海棠花
淡淡微红色不深，依依偏得似春心。
烟轻虢国颦歌黛，露重长门敛泪衿。
低傍绣帘人易折，密藏时蕊蝶难寻。
良宵更有多情处，月下芬芳伴醉吟。
寄长安郑员外
屈指良交十四人，隙驹风烛渐为尘。
当初花下三秦客，只有天涯二老身。
乘醉几同游北内，寻芳多共谒东邻。
此时阻隔关山远，月满江楼泪满巾。
寄酬滑州文秀才师
分飞屈指十三年，菡萏峰前别社莲。
薄宦偶然来左蜀，孤云何事在南燕。
一封瑶检音初达，两处金沙色共圆。
珍重汤休惠佳句，郡斋吟久不成眠。
寄高书记
齐朝庆裔祖敖曹，麟角无双凤九毛。
声价五侯争辟命，文章一代振风骚。
醉琴自寄陶家意，梦枕谁听益郡刀。
补衮应星曾奏举，北山南海孰为高。
简竖儒
蹄涔岂信有沧浪，萤火何堪并太阳。
渊澳未曾探禹穴，矜夸便拟越丘墙。
小巫神气终须怯，下俚音声必不长。
近日冰壶多晦昧，虎皮羊质也观光。
江岸独步
醉卓寒筇傍水行，渔翁不会独吟情。
龟能雇印谁相重，鹤偶乘轩自可轻。
簪组百年终长物，文章千古亦虚名。
是非得丧皆闲事，休向南柯与梦争。
江楼望乡寄内子
独上江楼望故乡，泪襟霜笛共凄凉。
云生陇首秋虽早，月在天心夜已长。
魂梦只能随蛱蝶，烟波无计学鸳鸯。
蜀笺都有三千幅，总写离情寄孟光。
诫是非
巧舌如簧总莫听，是非多自爱憎生。
三人告母虽投杼，百犬闻风只吠声。
辨玉且宽和氏罪，诬金须认不疑情。
因思畴昔游谈者，六国交驰亦受烹。
倦学
乐广亡来水镜稀，宓妃嫫母混妍媸。
且於雾里藏弱豹，休向窗中问碧鸡。
百氏典填坟自苦，一堆萤雪竟谁知。
门前春色芳如昼，好掩书斋任所之。
郡楼闲望书怀
郡城楼阁绕江滨，风物清秋入望频。
铜鼓祭龙云塞庙，芦花飘市雪粘人。
莲披净沼群香散，鹭点寒烟玉片新。
归去杜陵池馆在，且将朝服拂埃尘。
郡斋寓兴
依约樊川似旭川，郡斋风物尽萧然。
秋庭碧藓铺云锦，晚阁红蕖簇水仙。
醉笔语狂挥粉壁，歌梁尘乱拂花钿。
情怀放荡无羁束，地角天涯料信缘。
莲塘霁望
新秋菡萏发红英，向晚风飘满郡馨。
万叠水纹罗乍展，一双鸂鶒绣初成。
采莲奴散吴歌阕，拾翠人归楚雨晴。
远岸牧童吹短笛，蓼花深处信牛行。
梦归故园二首
桐叶飞霜落井栏，菱花藏雪助衰颜。
夜窗飒飒摇寒竹，秋枕迢迢梦故山。
临水钓舟横苇岸，隔溪禅侣启柴关。
觉来依旧三更月，离绪乡心起万端。
梦归故园二首
旧馆秋寒一梦长，水帘疏影入回塘。
宦情率尔拖渔艇，客恨依然在燕梁。
白鹭独飘山面雪，红蕖全谢镜心香。
起来不语无人会，醉倚东轩半夕阳。
命妓不至
琴中难挑孰怜才，独对良宵酒数杯。
苏子黑貂将已敝，宋弘青鸟又空回。
月空净牖霜成隙，风卷残花锦作堆。
欹枕梦魂何处去，醉和春色入天台。
木芙蓉
素灵失律诈风流，强把芳菲半载偷。
是叶葳蕤霜照夜，此花烂熳火烧秋。
谢莲色淡争堪种，陶菊香穠亦合羞。
谁道金风能肃物，因何厚薄不相侔。
偶闻官吏举请辄有一篇寄呈成都府从弟舍人
官吏潜陈借寇词，宦情乡梦两相违。
青城锦水无心住，紫阁莲峰有意归。
张翰鲈鱼因醉忆，孟光书信近春稀。
黄茅瘴色看看起，贪者犹疑别是机。
偶有下殇因而自遗
彭寿殇龄共两空，幻泡缘影梦魂中。
缺圆宿会长如月，飘忽浮生疾似风。
修短百年先后定，贤愚千古是非同。
南柯太守知人意，休问陶陶塞上翁。
秋夕书怀呈戎州郎中
素律初回枕簟凉，松风飘泊入华堂。
谈鸡寂默少窗静，梦蝶萧条玉漏长。
归去不云多阻隔，别来情绪足悲伤。
霜砧月笛休相引，只有离襟泪两行。
秋夕书怀呈戎州郎中
风送秋荷满鼻香，竹声敲玉近虚廊。
梦回故国情方黯，月过疏帘夜正凉。
菱镜也知移艳态，锦书其柰隔年光。
鸾胶处处难寻觅，断尽相思寸寸肠。
秋夕书怀二首
荒僻淹留岁已深，解龟无计恨难任。
守方半会蛮夷语，贺厦全忘燕雀心。
夜静倚楼悲月笛，秋寒欹枕泣霜砧。
宦情总逐愁肠断，一筯鲈鱼直万金。
秋夕书怀二首
直气从来不入时，掩关慵更钓磻溪。
斯文未丧宣尼叹，吾道将穷阮籍悲。
轻粉覆墙凝夜砌，乱金铺菊织秋篱。
南阳卧久无人问，薄命非才有可疑。
去年今日
去年今日到荣州，五骑红尘入郡楼。
貔虎只知迎太守，蛮夷不信是儒流。
奸豪已息时将泰，疲瘵全苏岁又周。
圣主若容辞重禄，便归烟水狎群鸥。
蜀都春晚感怀
蜀都春色渐离披，梦断云空事莫追。
宫阙一城荒作草，王孙犹自醉如泥。
谁家玉笛吹残照，柳市金丝拂旧堤。
可惜锦江无锦濯，海棠花下杜鹃啼。
蜀都道中作
剑关云栈乱峥嵘，得丧何由险与平。
千载龟城终失守，一堆鬼录谩留名。
季年必不延昏主，薄赏那堪激懦兵。
李特后来多二世，纳降归拟尽公卿。
送从弟舍人入蜀
嘉陵江畔饯行车，离袂难分十里余。
慷慨莫夸心似铁，留连不觉泪成珠。
风光川谷梅将发，音信云天雁未疏。
立马举鞭无限意，会稀别远拟何如。
送二郎君归长安
我儿辞去睛双流，蜀郡秦川两处愁。
红叶满山归故国，黄茅遍地往他州。
荷衣晓挂惭官吏，菱镜秋窥讶鬓髹。
好向云泉营旧隐，莫教庄叟畏犠牛。
送文英大师
屈指平阳别社莲，蟾光一百度曾圆。
孤云自在知何处，薄宦参差亦信缘。
山郡披风方穆若，花时分袂更凄然。
摇鞭相送嘉陵岸，回首群峰隔囊边。
晚楼寓怀
薄暮疏林宿鸟还，倚楼垂袂复凭栏。
月沉江底珠轮净，云锁峰头玉叶寒。
刘毅暂贫虽壮志，冯唐将老自低颜。
无言独对秋风立，拟把朝簪换钓竿。
万葛树
叶如羽盖岂堪论，百步清阴锁绿云。
善政已闻思召伯，英风偏称号将军。
静铺讲席麟经润，高拂□枝兔影分。
更有岁寒霜雪操，莫将樗栎拟相群。
西斋
西斋新竹两三茎，也有风敲碎玉声。
莫恨移来栏槛远，譬如元本此间生。
咸阳怀古
高秋咸镐起霜风，秦汉荒陵树叶红。
七国头号鸡方贾勇，中原逐鹿更争雄。
南山漠漠云常在，渭水悠悠事旋空。
立马举鞭遥望处，阿房遗址夕阳东。
新蝉
齐女幈帏失旧容，侍中冠冕有芳踪。
翅翻晚鬓寻香露，声引秋丝逐远风。
旅馆听时髭欲白，戍楼闻处叶多红。
只知送恨添愁事，谁见凌霄羽蜕功。
新回车院筵上作
回车院了未回车，三载疲民咏夸襦。
借寇已承英主诏，乞骸须上老臣书。
黄金蜀柳笼朱户，碧玉湘筠映绮疏。
因问满筵诗酒客，锦江何处有鲈鱼。
新竹
近窗卧砌两三丛，佐静添幽别有功。
影镂碎金初透月，声敲寒玉乍摇风。
无凭费叟烟波碧，莫信湘妃泪点红。
自是子猷偏爱尔，虚心高节雪箱中。
旭川祁宰思家而卒因述意呈秦川知己
岁稔民康绝讼论，政成公暇自由身。
朝看五马闲如社，夜拥双姬暖似春。
家记不忧凭冢子，官资无愧是朝臣。
岂同龌龊祁员外，至死悲凉一妇人。
宣赐锦袍设上赠诸郡客
十月芙蓉花满枝，天庭驿骑赐寒衣。
将同玉蝶侵肌冷，也遣金鹏遍体飞。
夜卧始知多忝窃，昼行方觉转光辉。
深冬若得朝丹阙，太华峰前衣锦归。
宴游池馆
绮筵金碧照芳菲，酒满瑶卮水满池。
去岁南岐离郡日，今春东蜀看花时。
俭莲发脸当筹著，绪柳生腰按柘枝。
座客半酣言笑狎，孔融怀抱正怡怡。
贻诸学童
横经叉手步还趋，积善方知庆有余。
五个小雏离学院，一行新雁入贫居。
攘羊告罪言何直，舐犊牵情理岂虚。
劝汝立身须苦志，月中丹桂自扶疏。
玉烛花
袅袅香英三四枝，亭亭红艳照阶墀。
正当晚槛初开处，恰似春闱就试时。
少女不吹方熠爚，东君偏惜未离披。
夜深斜倚朱栏外，拟把隣光借与谁。
再见从弟舍人
屈指依稀十五年，鸾台秘阁位相悬。
分飞淮甸雁行断，重见江楼蟾影圆。
滞迹未偕朝北阙，高才方命入西川。
愿君通理须还早，拜庆慈亲几杖前。
再看光福寺牡丹
去年曾看牡丹花，蛱蝶迎人傍彩霞，
今日再游光福寺，春风吹我入仙家。
当筵芬馥唇动，倚槛娇羞醉眼斜。
来岁未朝京阙去，依前和露载归衙。
早秋游湖上亭
摇落江天万木空，雁行斜戛塞垣风。
征闺捣月离愁远，旧馆眠云旅梦通。
郢客岂能陪下里，臯禽争肯恋樊笼，
此心旷荡谁相会，尽在南华十卷中。
征妇怨
金闺寂寞罢妆台，玉箸栏干界粉腮。
花落掩关春欲暮，月圆欹枕梦初回。
鸾胶岂续愁肠断，龙剑难挥别绪开。
曾寄锦书无限意，塞鸿何事不归来。
中春登楼二首
金杯不以涤愁肠，江郡芳时忆故乡。
两岸烟花春富贵，一楼风月夜凄凉。
王章莫耻牛衣泪，潘岳休惊鹤鬓霜。
归去莲花归未得，白云深处有茅堂。
中春登楼二首
古今通塞莫咨嗟，谩把霜髯敌岁华。
失手已惭蛇有足，用心休为鼠无牙。
九天云净方怜月，一夜风高便厌花。
独倚郡楼人不会，钓舟春浪接平沙。
中春宴游
二月风光似洞天，红英翠萼族芳筵。
楚王云雨迷巫峡，江令文章媚蜀笺。
歌黛久颦春岫敛，舞衣新绣晓霞鲜。
酒阑香袂初分散，笑指渔翁钓暮烟。
中夏昼卧
寂寂无憀九夏中，傍帘依壁待清风。
壮图奇策无人问，不及南阳一卧龙。
重阳感怀二首
重阳不忍上高楼，寒菊年年照暮秋。
万叠故山云总隔，两行香泪血和流。
黄茅莽莽连边郡，红叶纷纷落钓舟。
归计未成年渐老，茱萸羞戴雪霜头。
重阳感怀二首
载花乘酒上高山，四望秋空八极宽。
蜀国江山存不得，刘家豚犬取何难。
张仪旧壁苍苔厚，葛亮荒祠古木寒。
独对斜阳更惆怅，锦江东注似波澜。
昼寝
花落青苔锦数重，书淫不觉避春慵。
恣情枕上飞庄蝶，任尔云间骋陆龙。
玉液未能消气魄，牙签方可涤昏蒙。
起来已被诗魔引，窗外寒敲翠竹风。
自遣
未上亨衢独醉吟，赋成无处博黄金。
家人莫问张仪舌，国士须知豫让心。
照乘始甚沽善价，阳春争忍混凡音。
鹍鹏鳞翼途程在，九万风云海浪深。